คนหลายพันแห่ต่อคิวยื่นกู้บ้านประชารัฐที่ธอส.
ประชาชนแห่เข้าคิวรอยื่นกู้โครงการบ้านประชารัฐเป็นจำนวนมากที่ ธอส. หลังเปิดให้ยื่นเป็นวันแรก
23 มี.ค. 2559

ประชาชนแห่เข้าคิวรอยื่นกู้โครงการบ้านประชารัฐเป็นจำนวนมากที่ ธอส. หลังเปิดให้ยื่นเป็นวันแรก 
นายฉัตรชัย ศิริไล รองกรรมการผู้จัดการ กลุ่มงานสินเชื่อ ธนาคารอาคารสงเคราะห์ หรือ ธอส.เปิดเผยถึงโครงการบ้านประชารัฐที่เปิดให้ประชาชนยื่นกู้ในวันนี้เป็นวันแรก ว่า ภายหลังเปิดให้บริการในวันนี้ตั้งแต่เวลา 08.30 น. มีประชาชนทั่วประเทศให้ความสนใจเข้ามาติดต่อขอกู้หลายพันราย ครึ่งวันแรกมียอดขอวงเงินกู้แล้วไม่น้อยกว่า 500 ล้านบาท โดยส่วนใหญ่ขอกู้เงินเฉลี่ย 1-1.5 ล้านบาท ซึ่งหากเอกสารครบถ้วนจะสามารถอนุมัติได้ 5-7 วันทำการ 
อย่างไรก็ตาม หลังจากนี้คาดจะมีประชาชนขอกู็อย่างต่อเนื่อง และคาดว่าจะใช้เวลา 2 เดือนจะเต็มวงเงิน 2 หมื่นล้านบาท เนื่องจากโครงการบ้านประชารัฐ มีการคิดอัตราดอกเบี้ยผ่อนปรนและเต็มกว่าตลาดถึง 2%โดยหากกู้เงินไม่เกินวงเงิน 7 แสนบาท อัตราดอกเบี้ยเฉลี่ย 6 ปี อยู่ที่ 3.16% หรือผ่อนชำระเพียงเดือนละ 3,000 บาทต่อเดือน และหากกู้เงินไม่เกินวงเงิน 1.5 ล้านบาท ดอกเบี้ยเฉลี่ย 6 ปีที่ 4% หรือผ่อนชำระเพียงเดือนละ 7,200 บาทต่อเดือน เท่านั้น